b'\n_START_ARTICLE_\nTarava\n_START_SECTION_\nZgodovina\n_START_PARAGRAPH_\nPrvi so oto\xc4\x8dje pred mnogo stoletji naselili Mikronezijci, ki so se jim kasneje pridru\xc5\xbeili Polinezijci in Melanezijci. V jeziku ljudstva I-Kiribati beseda\xc2\xa0\xc2\xbbtarava\xc2\xab\xc2\xa0pomeni preprosto\xc2\xa0\xc2\xbbkopno\xc2\xab. Oto\xc4\x8dje je raziskala britanska odprava leta 1820 in ga poimenovala po kapitanu Thomasu Gilbertu, ki je \xc5\xbee v 18. stoletju odkril nekaj atolov. Prvi zahodni priseljenci so pri\xc5\xa1li leta 1837, leta 1892 je Gilbertovo oto\xc4\x8dje skupaj z Elliceovimi otoki postalo britanski protektorat, leta 1916 pa kolonija._NEWLINE_Tik pred izbruhom druge svetovne vojne so imeli Britanci na atolu kolonialno upravo s sede\xc5\xbeem na otoku Betio, \xc5\xa1olo za de\xc4\x8dke, nekaj trgovskih podjetij in, na skrajnem severu, kolonijo za gobavce. Poleg tega sta delovala angle\xc5\xa1ki in francoski misijon. Tu je \xc5\xbeivelo pribli\xc5\xbeno 2700 domorodcev.\n_START_SECTION_\nGeografija\n_START_PARAGRAPH_\nTarava le\xc5\xbei blizu ekvatorja dobrih 3000 km severovzhodno od Nove Gvineje in je eden od 33 atolov ter ve\xc4\x8djih otokov, ki pripadajo Kiribatiju. Formacija ima obliko trikotnika s severovzhodno stranico (Severna Tarava), dolgo pribli\xc5\xbeno 29 km, ki jo sestavlja preko 40 ve\xc4\x8djih in manj\xc5\xa1ih otokov (to\xc4\x8dno \xc5\xa1tevilo je odvisno od plime), in ju\xc5\xbeno, 19 km dolgo stranico (Ju\xc5\xbena Tarava), ki jo sestavlja 5 otokov. Na severozahodni stranici ni kopnega, laguno tam zapira le plitek koralni greben. Ve\xc4\x8dino kopnega pora\xc5\xa1\xc4\x8dajo palme._NEWLINE_Ju\xc5\xbena Tarava je v celoti povezana z umetnimi nasipi, po katerih poteka cesta. Povpre\xc4\x8dna \xc5\xa1irina pasu kopnega je tam okrog 450 m. Podobno kot ostale atole po svetu tudi Taravo ogro\xc5\xbea dviganje morske gladine zaradi podnebnih sprememb, saj sega kopno le nekaj metrov nad morje. Spremembe \xc5\xbee zdaj povzro\xc4\x8dajo te\xc5\xbeave v obliki mo\xc4\x8dnej\xc5\xa1e erozije, ki odna\xc5\xa1a tla, ogro\xc5\xbeanja zalog pitne vode in nepredvidljivih vplivov na ribe.'